Lillehammer Ishockeyklubb

Klubbens historie

Lillehammer Ishockeyklubb ble stiftet 2. november 1957 rundt kjøkkenbordet til Kåre Bergh i Mejdellsgate i Lillehammer. De første årene spilte Lillehammer på Mjøsisen, før det ble laget en utebane på Stampesletta. I disse årene på Mjøsisen spilte Lillehammer i de lavere divisjonene.
Hockeyinteressen i Lillehammer kom med Kristins Hall. Kristins Hall stod ferdig i 1988, og den første kampen til Lillehammer I.K i hallen ble spilt mot Oshaug 10. desember 1988. I perioden etter dette gikk det fort oppover for L.I.K., og med de tilbakevendte Lillehammeringene Øystein Tronrud, Lars Bergseng og Arne Bergseng på laget spilte de om opprykk til eliteserien i sesongen 1990-1991. I opprykkskampen mot LM 90 vant Lillehammer hele 10-0, og var dermed klare for eliteserien.
I Lillehammers aller første eliteseriekamp, var det duket for tidenes første mjøsderby i eliteserien. Lillehammer møtte Storhamar til stinn brakke i Kristins Hall, og vertene var ikke snauere enn at de til slutt vant 4-3 etter å ha ligget under 1-3 etter to perioder.
Lillehammer var en middelhavsfarer i de første årene i toppen, men i OL-året 1994 hadde Lillehammer forsterket laget sitt med profiler som Trond Magnussen, Tommy Jakobsen og Svein Enok Nørstebø, samt at Geir Myhre var inne som trener. Det førte til at Lillehammer hadde et sterkt lag som nådde helt til NM-finalene, etter at de hadde slått ut selveste Vålerenga i semifinalen. I finalen var det Storhamar som var motstander og det var duket for nok et historisk mjøsderby. Som i Lillehammer første eliteseriekamp måtte Storhamar til slutt gi tapt og Lillehammer kunne hente hjem den gjeveste pokalen. Tirsdag 5. april 1994 husker nok mange på Lillehammer. Jubelen stod i taket i Kristins Hall da Tor Nilsen satte pucken bak SIL-keeper Remo Martinsen 17.39 ut i den 4. perioden.
I oktober 1994 spilte Lillehammer Europa-cup i Østerrike. Motstanderne var Feldkirch fra Østerrike, Jaca fra Spania og Kloten fra Sveits. Lillehammer var ikke bra nok, da mange spillere forsvant etter gull-sesongen. Årene som fulgte ble ikke bra for Lillehammer, som i havnet litt nede på tabellen og som slet med økonomien.
I sesongen 2001/02 ble det bronse på Lillehammer etter en satsing som brakte blant andre Tommy Kiviaho, Glenn Detulleo, Magnus Axelsson, Mats Graesén og Jyrki Poikolainen til Lillehammer for å spille ishockey. Den sesongen var også gjennombruddssesongen til NHL-spilleren Ole-Kristian Tollefsen. Men moroa kostet, og Lillehammer var veldig nær konkurs våren 2003. Men med Kjell Stenberg i førersetet for en økonomisk snuoperasjon av de sjeldne klarte Lillehammer å både beholde eliteserieplassen, og å reise seg igjen organisatorisk og økonomisk. Noe av nøkkelen til dette var en bevisst satsing på unge og lokale spillere, i kombinasjon med spillere fra Tsjekkia.
Lillehammer har også en avtale med Norges Toppidrettsgymnas og det er en del spillere derfra som er stammen i dagens L.I.K lag. Uten dette samarbeidet hadde nok ikke Lillehammer vært der de er i dag. Blant spillerne som har gått der kan nevnes Ole-Kristian Tollefsen, Mathias Gundersen, Knut Henrik Spets og Lars Erik Spets.
2005/06 sesongen endte Lillehammer på 8 plass i serien og tapte for Stjernen i kvartfinalen. Foran sesongen 2006-2007 hentet L.I.K. inn den gamle helten Tor Nilsen som ny hovedtrener, og etter en svært turbulent sesong ledet Nilsen laget til 9.-plass i grunnserien og fornyet toppseriekontrakt etter kvalifiseringsserien.

Supporterklubb

Supporterklubben til Lillehammer Ishockeyklubb ble stiftet i 2002, og het den gang «Nordre Sving Supporterklubb». De skiftet navn til «Patriotene» i 2012, samtidig som de fikk på plass ett komplett styre. Sesongen 2012/13 hadde de 39 betalende medlemmer.